Þingræður haldnar á Alþingi Íslendinga

Forseta hefur borist bréf, dags. 9. september sl., frá Birni Leví Gunnarssyni, 6. þm. Reykv. s., þar sem hann segir af sér sem 5. varaforseti Alþingis.

Borist hafa bréf frá 1. og 8. varaþingmanni Flokks fólksins í Norðvesturkjördæmi, Þórunni Björgu Bjarnadóttur og Jennýju Ósk Vignisdóttur, dags. 1. sept. síðastliðinn, þar sem þær segja af sér varaþingmennsku fyrir flokkinn. Samkvæmt þessu færast varamenn flokksins neðar á listanum upp um eitt til tvö sæti sem því nemur og 1. varaþingmaður flokksins í kjördæminu verður Hermann Jónsson Bragason vélstjóri.

Forseta hefur borist bréf, dags. 6. september sl., frá formanni þingflokks Samfylkingarinnar um mannabreytingar í nefndum þingsins, samanber 16. gr. þingskapa. Helga Vala Helgadóttir tekur sæti sem aðalmaður í allsherjar- og menntamálanefnd í stað Loga Einarssonar en hann verður varamaður í sömu nefnd í stað Oddnýjar G. Harðardóttur. Þórunn Sveinbjarnardóttir tekur sæti sem aðalmaður í umhverfis- og samgöngunefnd í stað Helgu Völu Helgadóttur. Þessar mannabreytingar skoðast samþykktar án atkvæðagreiðslu ef enginn hreyfir andmælum.

Borist hefur bréf frá Andrési Inga Jónssyni, 10. þm. Reykv. n., um að hann verði fjarverandi á næstunni. Í dag tekur því sæti á Alþingi Valgerður Árnadóttir, 2. varamaður á lista Pírata í kjördæminu, en 1. varamaður hefur boðað forföll.



Valgerður Árnadóttir hefur ekki áður tekið sæti á Alþingi og ber því að undirskrifa drengskaparheit að stjórnarskránni.

Valgerður Árnadóttir hefur undirritað drengskaparheit að stjórnarskránni og er boðin velkomin til starfa á Alþingi.

Mér hefur borist ein tilnefning, um 10. þm. Reykv. n., Andrés Inga Jónsson. Þar sem ekki eru fleiri tilnefndir en kjósa skal lýsi ég Andrés Inga Jónsson rétt kjörinn sem 5. varaforseta Alþingis. Ég óska honum til hamingju með kosninguna og allra heilla í starfi og færi hv. þm. Birni Leví Gunnarssyni þakkir fyrir samstarf á vettvangi forsætisnefndar.

Leita þarf afbrigða frá þingsköpum, þ.e. 4. mgr. 3. gr. þingskapa, þannig að hluta megi um sæti formanna þingflokka sérstaklega og þeir hafi sæti næst inngangi í salinn og dragi innbyrðis um þessi sæti. Skoðast þau afbrigði samþykkt ef enginn hreyfir andmælum. Samkvæmt því eru þá sæti þingflokksformanna þessi miðað við hlutaveltu sem átti sér stað á síðasta fundi þingflokksformanna: Guðmundur Ingi Kristinsson hlýtur sæti tvö, Ingibjörg Isaksen hlýtur sæti sjö, Hanna Katrín Friðriksson hlýtur sæti átta, Orri Páll Jóhannsson hlýtur sæti 13, Bergþór Ólason hlýtur sæti 22, Óli Björn Kárason hlýtur sæti 23, Halldóra Mogensen hlýtur sæti 44 og Helga Vala Helgadóttir sæti 45. Þá hefur enn fremur orðið samkomulag um hvernig hluta skuli um sæti fyrir hv. þingmenn Ingu Sæland og Steinunni Þóru Árnadóttur þannig að þær fái sæti sem henta þeim sérstaklega. Fær Inga Sæland sæti fimm og Steinunn Þóra Árnadóttir sæti 57. Skoðast þetta samþykkt ef enginn hreyfir andmælum.

Stefnuræða forsætisráðherra fyrir hönd ríkisstjórnarinnar, samanber 62. gr. þingskapa, og umræða um hana verður á morgun, miðvikudaginn 14. september, og hefst kl. 19.35. Samkomulag er um fyrirkomulag umræðunnar. Umferðirnar verða tvær og verður ræðutími sex mínútur í hvorri umferð, en forsætisráðherra hefur 12 mínútur til framsögu.